ไทยพาณิชย์มั่นใจเทรดไฟแนนซ์โตสวนบาทแข็ง
ไทยพาณิชย์ช่วยลูกค้าขายของ มั่นใจเทรดไฟแนนซ์ไตรมาสแรกยังขยายตัวได้ 20%
29 เม.ย. 2556

ไทยพาณิชย์ช่วยลูกค้าขายของ มั่นใจเทรดไฟแนนซ์ไตรมาสแรกยังขยายตัวได้ 20%
นายไตรรงค์ บุตรากาศ ผู้ช่วยผู้จัดการใหญ่สาย GTS ธนาคารไทยพาณิชย์ เปิดเผยว่า ไตรมาสแรกของปีนี้ปริมาณธุรกรรมการค้าระหว่างประเทศ หรือเทรดไฟแนนซ์ของลูกค้าธนาคาร ยังมีอัตราการขยายตัวได้ถึง 20% หรือคิดเป็นมูลค่าการค้าราว 8,000 ล้านเหรียญสหรัฐ โดยแบ่งเป็นธุรกิจในภาคส่งออก 55% และนำเข้า 45% ซึ่งถือเป็นอัตราการเติบโตที่ค่อนข้างสูงในภาวะที่เงินบาทอยู่ในทิศทางแข็งค่า ซึ่งเป็นแรงกดดันต่อภาคส่งออก 
นายไตรรงค์ กล่าวว่า การเติบโตที่เกิดขึ้นเป็นผลมาจากการขยายฐานลูกค้าของธนาคารที่เพิ่มขึ้น 20% และการนำผลิตภัณฑ์ใหม่ที่เรียกว่าสินเชื่อธุรกรรมระหว่างประเทศที่มีการจัดโครงสร้างพิเศษ (สตรัคเจอร์ เทรด) ซึ่งธนาคารจะเข้าไปปล่อยกู้ให้กับคู่ค้าของลูกค้าผ่านธนาคารในต่างประเทศที่เชื่อถือได้เข้ามาใช้ ทำให้คู่ค้าของลูกค้าสามารถสั่งซื้อสินค้าจากลูกค้าของธนาคารได้เพิ่มขึ้น
“สตรัคเจอร์ เทรด ถือเป็นเรื่องใหม่ที่ยังไม่มีแบงก์ไทยทำ เพราะนอกจากปล่อยกู้ให้ลูกค้าแล้วยังข้ามไปปล่อยให้กับคู่ค้าของลูกค้าด้วย โดยมีธนาคารในประเทศคู่ค้ารับความเสี่ยง ซึ่งช่วยให้ลูกค้าของเราขายของได้มากขึ้น ได้เงินเร็วขึ้น นอกจากนี้วอลุ่มการขายที่เพิ่มขึ้นยังช่วยชดเชยกำไรที่ลดลงจากการแข็งค่าของเงินบาทด้วย” นายไตรรงค์ กล่าว 
นายไตรรงค์ ระบุว่า ขณะนี้ธนาคารมีปริมาณธุรกรรมผ่านสตรัคเจอร์ เทรด แล้วประมาณ 20-30 ล้านเหรียญสหรัฐ โดยส่วนใหญ่อยู่ในกลุ่มประเทศเออีซีและยุโรปในบางส่วน อย่างไรก็ตาม สำหรับในแถบยุโรปธนาคารจะเลือกปล่อยกู้ให้กับคู่ค้าประจำของลูกค้าที่ธนาคารรู้จักเป็นอย่างดีเท่านั้น นอกจากนี้ธนาคารจะเลือกธนาคารปลายทางที่น่าเชื่อถือเพื่อควบคุมความเสี่ยง โดยคาดว่าภายในครึ่งปีนี้จะมีปริมาณธุรกรรมจากวิธีนี้เพิ่มขึ้นเป็น 300 ล้านเหรียญสหรัฐ
“แม้เงินบาทจะแข็งค่าแต่ในช่วงไตรมาส 2 นี้ เรามองว่าธุรกรรมส่งออกนำเข้าไทยจะยังขยายตัวได้ เพราะปัจจุบันสินค้าส่งออกไทยได้เปลี่ยนจากสินค้าพื้นฐานเป็นสินค้าที่มีมูลค่าเพิ่มพอสมควรแล้ว แต่อาจชะลอตัวลงบ้างเนื่องจากออร์เดอร์ที่ค้างจากปีที่ผ่านมาเริ่มหมดไปแล้ว ธุรกรรมเทรดไฟแนนซ์ของธนาคารหากเติบโตจะมีมูลค่า 4 หมื่นล้านเหรียญสหรัฐ” นายไตรรงค์ กล่าว